РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/250-23

24. октобар 2023. године

Б е о г р а д

ЗАПИСНИК

СА 33. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 24. ОКТОБРА 2023. ГОДИНЕ

Седница је почела у 16,30 часова.

Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

Седници су присуствовали чланови Одбора: Верољуб Матић, др Угљеша Мрдић, Александар Марковић, Александар Мирковић, Ана Миљанић, др Весна Ивковић, Радован Арежина и Живота Старчевић.

Седници су присуствовали заменици чланова Одбора: Драгана Радиновић, заменик члана Сандре Божић и Радмила Васић, заменик члана Бошка Обрадовића.

Седници нису присуствовали чланови Одбора: Сандра Божић, Ђорђе Комленски, Јанко Веселиновић, Војислав Михаиловић, Мирослав Алексић, Драгана Ракић, Никола Драгићевић и Бошко Обрадовић.

Председник Одбора је указао да је седницу сазвао у року краћем од три дана због потребе да се изврши попуњавање упражњеног посланичког места и усвоје акта која су упућена Одбору непосредно пре сазивања седнице.

На предлог председника, Одбор је једногласно, утврдио следећи:

ДНЕВНИ РЕД:

- усвајање записника са 32. седнице Одбора -

1. Разматрање Решења Републичке изборне комисије о додели мандата народног посланика ради попуне упражњеног посланичког места у Народној скупштини (акт 03 број 013-2055/23 од 24. октобра 2023. године);

2. Разматрање захтева Дарка Лакетића, народног посланика, зa прибављање позитивног мишљења за обављање друге јавне функције (21 број:02-2044/23 од 23. октобра 2023. године);

3. Разматрање захтева народног посланика Борка Пушкића, за остваривање права на исплату месечне накнаде на име закупа стана у Београду и права на накнаду за одвојени живот од породице (21 број: 120-2052/23 од 24. октобра 2023. године);

4. Разматрање захтева народног посланика Милована Јаковљевића, за остваривање права на исплату месечне накнаде на име закупа стана у Београду и права на накнаду за одвојени живот од породице (21 број: 120-2053/23 од 24. октобра 2023. године).

Пре преласка на рад по утврђеном дневном реду Одбор је, једногласно, без примедаба, усвојио записник са 32. седнице Одбора.

**Прва тачка дневног реда:** Разматрање Решења Републичке изборне комисије о додели мандата народног посланика ради попуне упражњеног посланичког места у Народној скупштини (акт 03 број 013-2055/23 од 24. октобра 2023. године)

Председник је упознао чланове и заменике чланова Одбора да је Одбору достављено Решење Републичке изборне комисије о додели мандата Младену Грујићу као и Уверење о избору именованог за народног посланика.

Подсетио је да је Одбор, у складу са одредбама члана 199. Пословника, овлашћен да изврши увид у Решење Републичке изборне комисије и Уверење о избору народног посланика, ради утврђивања истоветности података.

Дискусије није било.

Одбор је, на предлог председника, једногласно усвојио и Народној скупштини поднео следећи

И З В Е Ш Т А Ј

Одбор је констатовао да је престанком мандата народном посланику Сањи Лакић, изабраној са Изборне листе „АЛЕКСАНДАР ВУЧИЋ - ЗАЈЕДНО МОЖЕМО СВЕ“, oсталo упражњенo посланичкo место у Народној скупштини, у складу са одредбом члана 131. Закона о избору народних посланика.

Када народном посланику мандат престане пре него што се потврде мандати за две трећине народних посланика из наредног сазива, мандат се додељује кандидату са изборне листе на начин утврђен у чл. 134. и 135. Закона о избору народних посланика.

Одбор је, поступајући у складу са одредбама члана 199. Пословника Народне скупштине, извршио увид у Решење Републичке изборне комисије и Уверењe о избору народнoг посланика Младена Грујића, изабраног са Изборне листе „АЛЕКСАНДАР ВУЧИЋ - ЗАЈЕДНО МОЖЕМО СВЕ“ и утврдио да су подаци о избору народног посланика истоветни са подацима из Решења Републичке изборне комисије, чиме су се стекли услови за потврђивање мандата именованом народном посланику.

Одбор предлаже да Народна скупштина одмах по пријему овог извештаја, констатује потврђивање мандата новоизабраном народном посланику Младену Грујићу.

За известиоца Одбора на седници Народне скупштине одређен је Миленко Јованов, председник Одбора.

**Друга тачка дневног реда:** Разматрање захтева Дарка Лакетића, народног посланика, зa прибављање позитивног мишљења за обављање друге јавне функције (21 број:02-2044/23 од 23. октобра 2023. године)

Председник је упознао чланове и заменике чланова Одбора да је Одбору достављен захтев народног посланика прим. доц. др Дарка Лакетића за прибављање позитивног мишљења да уз функцију народног посланика обавља и функцију члана Савета Академије струковних студија у Београду, као представник оснивача и да је уз захтев поднео решење Владе о именовању на наведену функцију. Председник је подсетио да је мишљење Одбора, сагласно члану 56. Закона о спречавању корупције, претходни услов за одлучивање Агенције о потпуном захтеву функционера.

Дискусије није било.

Одбор је, на предлог председника, већином гласова прихватио захтев и дао позитивно мишљење прим. доц. др Дарку Лакетићу, да уз вршење функције народног посланика, може да обавља и функцију члана Савета Академије струковних студија у Београду.

**Трећа тачка дневног реда:** Разматрање захтева народног посланика Борка Пушкића, за остваривање права на исплату месечне накнаде на име закупа стана у Београду и права на накнаду за одвојени живот од породице (21 број: 120-2052/23 од 24. октобра 2023. године)

Председник је напоменуо да је народни посланик Борко Пушкић, са пребивалиштем у Пријепољу, поднео захтев за остваривање права на исплату месечне накнаде на име закупа стана у Београду и права на накнаду за одвојени живот од породице, као и да је уз захтев доставио уговор о закупу стана, фотокопије своје и личне карте супруге и изводе из матичне књиге рођених за малолетну децу. Затим је подсетио да је одредбом члана 5. став 4. Одлуке о посланичкој накнади прописано да народни посланик, који користи право на месечну накнаду на име закупа стана у Београду, има право на накнаду на одвојени живот од породице у износу 40% просечне зараде по запосленом у привреди Републике Србије према последњем коначном објављеном податку републичког органа надлежног за послове статистике, на дан исплате.

Дискусије није било.

На предлог председника Одбор је, једногласно донео решење за народног посланика Борка Пушкића о утврђивању права на месечну накнаду на име закупа стана у Београду у износу од 35. 000 динара, почев од 24. октобра 2023. године, као и решење о накнади за одвојени живот од породице, почев од истог датума.

**Четврта тачка дневног реда:** Разматрање захтева народног посланика Милована Јаковљевића, за остваривање права на исплату месечне накнаде на име закупа стана у Београду и права на накнаду за одвојени живот од породице (21 број: 120-2053/23 од 24. октобра 2023. године)

Председник је напоменуо да се ради о истоветном захтеву као из претходне тачке и да с тим у вези нису потребна додатна појашњења.

Дискусије није било.

На предлог председника Одбор је, једногласно донео решење за народног посланика Милована Јаковљевића о утврђивању права на месечну накнаду на име закупа стана у Београду у износу од 35. 000 динара, почев од 24. октобра 2023. године, као и решење о накнади за одвојени живот од породице, почев од истог датума.

\*\*\*

Седница је завршена у 16,50 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић Миленко Јованов